
Az ideológiák mentén való olvasás lehetőségei - férfi és női szerepek, nézőpontok a Csongor és Tündében valamint a János Vitézben

Jacques Derrida egy interjúban beszél az irodalom kritikai funkciójáról illetve arról, hogy helyes-e egyáltalán az irodalmat politikai ideológiák és célok mentén értelmezni. Derrida nem meglepő módon ezt a lehetőséget elveti, azonban látnunk kell, hogy a modern irodalomtudomány és a különböző politikai mozgalmak története sokszor összekapcsolódik.
Szövegem egyik feladatául ezért éppen azt tettem meg, hogy megvizsgáljam, lehetséges-e az alapvetően politikai és ideológia mozgalomként jelentkező feminizmus és a gender studies felőli szövegolvasás. Adhatnak-e ezek az iskolák teljes értékű értelmezést vagy pedig menthetetlenül félreértelmezésbe vezetik az olvasót?
A két választott (Csongor és Tünde, János vitéz) sajátossága nem csak az, hogy mára már klasszikusként tekintünk rájuk és így a kánonban elfoglalt helyükből kifolyólag ellenállnak az átértelmezésnek, hanem az is, hogy mindkettő a varázsmesék hagyományából indul ki, azt értelmezi és alakítja át. A szövegemben alapvetően azt vizsgálom, hogy a két szöveg szereplőinek attribútumai, cselekedetei és a köztük fennálló viszonyok mennyiben felelnek meg a sztereotipizált férfi és női szerepnek.



